**КОНКУРС**

**ЗА СУФИНАНСИРАЊЕ НАУЧНЕ И ТЕХНОЛОШКЕ САРАДЊЕ ИЗМЕЂУ РЕПУБЛИКЕ СРБИЈЕ И РЕПУБЛИКЕ ФРАНЦУСКЕ У ОКВИРУ ПРОГРАМА „ПАВЛЕ САВИЋ" 2025-2026**

Партнери

„Павле Савић” је програм сарадње „Партнерство Hubert Curien” (PHC) између Републике Србије и Републике Француске у области научних и техничких истраживања (ранији назив Програм интегрисаних активности „Павле Савић”). Носилац програма у Републици Србији је Министарство науке, технолошког развоја и иновација (НИТРА). Носилац програма у Републици Француској је Министарство за Европу и спољне послове (МЕАЕ и Министарство просвете, високог образовања и истраживања (МЕСРИ), а спроводи га агенција Kампус Франc (Campus France) уз подршку Француског института у Србији.

Циљ програма

Циљ овог програма је да олакша и развија научну и техничку размену на високом нивоу у обе земље са посебним нагласком на успостављању нових партнерстава. Циљ програма је да омогући активно учешће и мобилност „истраживача на почетку каријере”, нарочито доктораната и постдоктораната, објављивање заједничких публикација и патената, као и развој већ успостављене сарадње и укључивање у програме финансиране од стране Европске уније.

Услови конкурса

Истраживачи из Републике Србије који пријављују билатерални пројекат са истраживачима из Републике Француске требало би да буду лица у наставним, научним или истраживачким звањима, која су запослена у установама високог образовања и научноистраживачким организацијама у складу са Законом о науци и истраживањима („Службени гласник РС“, бр. 49/19, у даљем тексту: Закон) и учествују у спровођењу Програма институционалног финансирања или другим програмима од општег интереса у складу са Законом или су финансирани из међународних извора.

Препоручује се активно учешће „истраживача на почетку каријере”, како би се финансирале њихове активности од стране Министарства науке, технолошког развоја и иновација у оквиру пројектног тима. У овом Конкурсу, „истраживач на почетку каријере” је лице које је запослено у акредитованој научноистраживачкој организацији и испуњава следеће услове:

- изабрано је у истраживачко или научно звање или у еквивалентно звање у високом образовању (назив доктора наука, уколико је лице докторирало, стекло је највише 10 година пре дана закључивања јавног позива[[1]](#footnote-1)[1] ) и

- студенти мастер, докторских и постдокторских студија

Све научне области, рачунајући и хуманистичке и друштвене науке обухваћене су овим програмом.

Да би допринели унапређењу научне изврсности обе земље, пројекти би требало да теже иновацијама и подстичу везе између академског и економског сектора, са посебним фокусом на примењена истраживања и трансфер технологије на индустријске области.

Српско-француски пројекти требало би да допринесу бољој интеграцији Србије у Европски истраживачки простор из перспективе њеног приступања Европској унији.

Са посебном пажњом ће се разматрати пројекти чија је тема повезана са оквирним програмом Европске уније за истраживање и иновације Хоризонт Европа.

Разматраће се само оне пријаве које су заједнички поднете надлежним установама од стране истраживачких тимова у обе земље. Српским истраживачима се препоручује да се увере да је њихов партнер правилно поднео исти предлог пројекта надлежној установи у Републици Француској.

У циљу подстицања стварања и оснаживања европских истраживачких мрежа, пројекти који су на неки начин умрежени у европски научноистраживачки простор или имају европску перспективу ће се сматрати приоритетним. Француски истраживачи имају могућност да се пријаве и за неки други програм (PHC), са истом темом коју су поднели за програм „Павле Савић“.

Селекција

Позиви за подношење пријава за овај програм објављује се сваке друге године. Надлежне установе двеју земаља се састају, наизменично у Србији и у Француској, да би размотриле мишљења и заједно одлучиле о подршци коју ће дати изабраним пројектима. Осим квалитета самог пројекта и комплементарности истраживачких тимова, активно учешће и мобилност „истраживача на почетку каријере”, нарочито доктораната и постдоктораната, представља један од главних критеријума селекције.

Предност код избора ће имати нови предлози пројеката и нови пројектни тимови који нису били финансирани у претходним циклусима (2020-2022 и 2023-2024).

Eвалуација пријављених пројеката је на основу следећих критеријума:

-Квалитет пројекта

1.1. Значај који научни циљеви имају за развој научне сарадње између две државе

1.2. Комплементарност истраживачких група

1.3. Учешће „истраживача на почетку каријере”

1.4. Актуелност предложеног истраживања (садржај пројекта)

-Иновације

-Процена степена иновације пројекта (што подразумева очекивану индустријску и практичну употребу пројектних резултата)

-Додатни циљеви у складу с пројектом

-Циљеви као што су: заједничко пријављивање за пројекте ЕУ, шира сарадња и размена

-Процена научне биографије координатора и чланова истраживачког тима из Србије

Трајање пројекта

Трајање пројекта је две године. Предвиђени период реализације одобрених пројекта је од 1. јануара 2025. године до 31. децембра 2026. године.

Завршни извештај

Завршни извештај се подноси најкасније до три месеца после завршетка активности на пројекту.

Финансирање

Финансирање се искључиво односи на преузимање трошкова на име путовања између две земље и боравка истраживача ангажованих на заједничком пројекту. Сва друга финансијска средства која су потребна за извршавање заједничког пројекта морају бити обезбеђена из сопствених средстава партнера који учествују или из других извора.

Финансирање које одобрава српска и француска страна: Финансијска средства се одобравају на годишњој основи за две наредне године. Она се морају строго утрошити између 1. јануара и 31. децембра у текућој години и не могу се преносити на следећу радну годину. Обнављање средстава за другу годину, врши се на основу задовољавајуће евалуације реализованих предвиђених активности у првој години пројекта.

**Српска страна** ће надокнадити научноистраживачким организацијама:

Трошкове превоза и трошкове боравка (смештај, припадајуће дневнице према правилима институције, здравствено осигурање) за истраживаче из Србије који се упућују у Републику Француску. У случају да истраживач/и путују сопственим превозом, надокнада трошкова ће се извршити на основу правила институције.

Планирани буџет пројекта износи до 240.000,00 динара по једној години за реализацију пројектних активности односно до 480.000,00 за две године.

**Француска страна** ће надокнадити научноистраживачким организацијама:

Средства која одобрава француска страна покривају искључиво плаћање трошкова боравка францускух истраживача у Србији и трошкове пута француских истраживача који долазе у Србију:

- трошкови боравка у Србији 120 евра дневно,

- трошкови путовања за долазак у Србију: накнада стварних трошкова за путовање у оба правца између Француске и Србије и то до максималног износа од 500 евра.

Права интелектуалне својине

Пажљиво прочитати документ у вези са добром праксом права интелектуалне својине.Подношење пријаве за овај програм подразумева прихватање ових правила од стране свих учесника у пројекту. Пројекти који подносе француској истраживачи могу бити предмет процене „ППСТ“(заштита научно-техничког потенцијала и економске интелигенције За више информација о овом систему <https://www.enseignementsup-recherche.gouv.fr/cid27031/protection-du-potentiel-scientifique-et-technique-et-intelligence-economique-p.p.s.t.html>

Пријава предлога пројеката

Пријава пројеката почиње 15. мајa 2024. године и трајаће до 29. августа 2024. године до 17,00 часова. Пријаве које поднесе само једна страна сматраће се административно некомплетним.

Заједничке предлоге пројеката истраживачки тимови пријављују Координаторима Програма обе стране. Пројектни предлози подносилаца из Републике Србије достављају се у задатим пријавним формуларима Министарству науке, технолошког развоја и иновација Републике Србије, а пројектни предлози подносилаца из Републике Француске пријављују се на web-адреси <https://www.campusfrance.org/fr/phc-europe>

У Републици Србији, пријава предлога пројекта на Конкурс се подноси на енглеском језику на следећи начин:

1.На интернет страници [https://bilateral-france.nitra.gov.rs](https://eur03.safelinks.protection.outlook.com/?url=https%3A%2F%2Fbilateral-france.nitra.gov.rs%2F&data=05%7C02%7Cnada.milosevic%40nitra.gov.rs%7Cee0c12ba3b164c63045208dc740a765d%7Ce9869d9e5f16415689b0d51630ff7000%7C1%7C0%7C638512835505090741%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C40000%7C%7C%7C&sdata=qbcq6ZXty4jx1JWcIgR9YfzdLXlk7PDqfIGCO%2ByipTY%3D&reserved=0) најпре се треба улоговати на сајт, ради добијања кода за *on-line* попуњавање пројектне пријаве. У периоду док је конкурс отоворен могуће је *on-line* допуњавање и кориговање предлога пројекта. Попуњена пројектна пријава остаје на сајту.

2. Финалне верзије попуњене пројектне пријаве на енглеском језику (без потписа одговорног лица у pdf. формату) и **допис** на меморандуму институције са потписом одговорног лица, оверен/печатиран) у pdf. формату послати на електронску адресу[prijava.francuska@nitra.gov.rs](mailto:prijava.francuska@nitra.gov.rs)

У случају да учествују две или више институција у оквиру истог пројекта, српске институције подносе један заједнички предлог пројекта и допис институције руководиoца предлога пројекта.

Датум објављивљња позива: 15. мај 2024.

Крајњи рок за подношење пројектних пријава: 29.август 2024. до 17,00 часова.

Објављивање резултата: јануар 2025.

Почетак пројеката: јануар 2025.

Крај пројеката: 31. децембар 2026.

Напомена

Ниједна пријава пристигла после крајњег рока неће се разматрати.

Препоручује се кандидатима да провере да ли је њихов француски партнер благовремено уредно поднео идентичан предлог пројекта код своје матичне администрације.

Контакт особа са српске стране

Г-ђа Нада Милошевић

Саветник

Министарство науке, технолошког развоја и иновација

Немањина 22-26

11000 Београд

Mail: [nada.milosevic@nitra.gov.rs](mailto:nada.milosevic@nitra.gov.rs)

www.nitra.gov.rs

Контакт особе са француске стране

Амбасада Француске у Србији

Франсоа Гзавије Кованди

Змај Јовина 11, Београд

Аташе за сарадњу

Mail : [francois-xavier.kowandy@diplomatie.gouv.fr](mailto:francois-xavier.kowandy@diplomatie.gouv.fr)

Г-ђа Весна Адамовић

Сарадник за мобилност

Француски институт у Србији

Сектор за универзитет и науку

Змај Јовина 11, Београд

Tел: 381 (0) 11 302 36 39

Mail : [vesna.adamovic@institutfrancais.rs](mailto:vesna.adamovic@institutfrancais.rs)

<https://www.campusfrance.org/fr/phc-europe>

1. [1] Оправданост прекида/застоја/мировања у истраживачком раду од значаја за стицање звања – на пример, привремена спреченост за рад, одсуство, укључујући породиљско одсуство или одсуство са рада ради (посебне) неге детета или друге особе – може се узети у обзир при оцени и утврђивању трајања периода од 10 година, али иста мора бити адекватно образложена. [↑](#footnote-ref-1)